Pernille Blach Hansen (S), 2002-11-22:
Jeg vil gerne sige tak for en god debat og udtrykke min tilfredshed over, at samtlige partier i Folketinget - godt nok i varierende omfang, men alligevel - har udtrykt, at man selvfølgelig skal have en bedre adgang til naturen, end det er tilfældet i dag.
Som SF's ordfører var inde på, mener vi også i Socialdemokratiet, at det, der er sket i den her proces, er, at ministeren har følt sig stærkt inspireret af Socialdemokratiets forslag og ikke mindst af presset på miljøområdet, hvor regeringen jo ikke står særlig stærkt.
Og det er jo netop den, vi har bygget store dele af det her beslutningsforslag op omkring.
At ministeren så er kommet på bedre tanker, synes vi da er positivt, ikke alene fordi Socialdemokratiets beslutningsforslag selvfølgelig har presset ministeren, men jo også, fordi befolkningen helt klart ikke har givet regeringen mandat til at føre den miljøpolitik, man fører i øjeblikket.
Det havde vi gerne set at der var et flertal her i dag der havde tilsluttet sig.
Desværre hørte vi jo allerede fra Venstres ordfører, at Venstre sammen med bl.a. Det Konservative Folkeparti og Dansk Folkeparti ikke ønskede at give befolkningen adgang til de dyrkningsfrie bræmmer - nogle med bedre argumenter end andre vil jeg så sige.
Det synes jeg er beklageligt.
Jeg har svært ved at se, hvad skade det skulle gøre.
Det var jo også det, fru Elsebeth Gerner Nielsen udtrykte lidt betænkelighed over.
Til det vil jeg alene pointere, at det er, i hvert fald så vidt jeg lige erindrer, et forslag, vi direkte har hentet ud af Adgangsudvalgets rapport, som der er enighed om blandt naturforeninger og ejerforeninger.
Så det er ikke noget, man behøver at frygte, så vidt jeg lige erindrer det.
Derudover synes vi også, der er et vigtigt forslag, som heller ikke er med.
Det er diskussionen om, hvad der sker, hvis man sælger en offentligt ejet skov.
I dag sker der det, hvis man sælger en offentligt ejet skov til en privat, at fra at kunne gå overalt i skoven tidligere må man nu kun færdes på stierne.
Vi synes, at når man har haft den ret til at gå i skoven, bør man også have det, når skoven bliver solgt. Vi mener tilmed, at den adgang bør udvides til de fondsejede og de pensionskasseejede skove.
En anden ting, som vi synes er et stort problem i dagens Danmark, som ministeren desværre ikke har taget til sig,
er diskussionen om ulovlige barrierer langs med de danske strande.
Der har jo været flere diskussioner om det i løbet af året, ikke mindst om dem på den nordsjællandske kyst, hvor der tilsyneladende er grundejere, der i strid med lovgivningen har erobret strandbredden som deres baghave.
Det synes vi ikke er særlig heldigt, for vi har den fundamentale opfattelse, at stranden bør være for os alle sammen.
Vi synes, at der var grund til at gå videre med adgang.
Det er så heldigvis sket.
Men vi vil gerne særlig takke de partier, der udtrykte positive holdninger til vores beslutningsforslag, herunder SF, Det Radikale Venstre og Enhedslisten.
Vi er meget spændt på at se, hvad ministeren vil følge op med om 1 år i forhold til den her debat.
Det er os simpelt hen en gåde, hvordan det skal gavne
Det har vi meget svært ved at se.
Som sagt synes vi, det burde være en ret for folk at færdes overalt.
Undtagelsen skulle være forbud.
Vi synes det er vigtigt i en tid, hvor færre og færre ejer store dele af den danske jord, at vi også fik mulighed for at færdes de steder, selvfølgelig hvor det ikke generer naturen osv.
Men vi ser ministerens forslag som et skridt på vejen, bestemt ikke hele skridtet, og så er vi spændt på at se, når det her engang skal udmøntes i lov, hvad der så reelt kommer
til at ske
Tak for debatten.